PAZIŅOJUMS PLAŠSAZIŅAS LĪDZEKĻIEM

[sagatavots Valmierā, 08.04.2025.]

**Muzeju nakts 2025. Mūsu vērtību stāsti**

**/2025. gada 17. maijā plkst. 18.00 – 24.00/**

Valmieras muzejs,

Bruņinieku iela 1, Valmiera

**2025. gada 17. maijā norisināsies starptautiskā Eiropas muzeju akcija “Muzeju nakts”. Šogad vienojošā tēma Latvijas muzejos – mūsu vērtību stāsti.**

Stāsti, kas aizved pagātnē, kas atklāj daudz jauna par mums pašiem, kas iedvesmo, kas aicina izzināt plašāk, kas liek nobirdināt asaru vai izsmieties no sirds, kas ilgi bijuši neatklāti, kas dzīvo starp mums. Un kādi būs Tavi stāsti, ko satiksi Muzeju naktī? Valmieras muzejs šajā vakarā aicina ikvienu izzināt Valmieras novada vērtību stāstus, apmeklējot Valmieras muzeja ekspozīcijas un izstādes, piedaloties dažādās aktivitātēs, kas interesantas būs gan maziem, gan lieliem. Būs arī iespēja sastapties ar vietējiem ražotājiem Hanzas tirdziņā. Muzeju nakts pasākums tradicionāli norisināsies no sestdienas vakara plkst. 18.00 līdz pusnaktij.\*

**IZSTĀDES**

Muzeju naktī Valmieras muzejs piedāvā ielūkoties muzeja ekspozīcijās un aktuālajās izstādēs. **No plkst. 19.00 līdz 24.00 Valmieras muzeja Izstāžu namā (Bruņinieku iela 3)** aplūkojama **Elīnas Lūsis-Grīnbergas tekstilmākslas izstāde “Pāri redzamajam”**. Savukārt pagrabstāvā pieejams **atklātais krājums-ekspozīcija “Mājā un sētā”**, kur vienkopus iespējams aplūkot vairāk nekā 500 krājuma vienības, kas vēsta piecus Latvijas kultūrvēsturiskajā sētā nozīmīgus stāstus – par gaismu, pūru, pienu, maizi un veļu.

**No plkst. 19.00 līdz 24.00 ikvienam būs iespēja apskatīt un izstaigāt Valmieras pils kultūrvides centru un vēstures ekspozīciju “de Woldemer” (Bruņinieku iela 1)**, kas muzeja apmeklētājus ievedīs stāstā par Valmieras senāko vēsturi, ļaujot iepazīt, kā valmierieši dzīvoja laikā no 13. līdz 18. gadsimtam.

No plkst. 19.00 līdz 23.00 “de Woldemer” mācību telpā **(Bruņinieku iela 1)** būs aplūkojami Valmieras Dizaina un mākslas vidusskolas audzēkņu restaurācijas konkursa darbi ekspresizstādē “Zelta rokas”. Restaurācija – tāda šajā mācību gadā bija Latvijas profesionālās ievirzes mākslas skolu audzēkņu Valsts konkursa tēma. Restaurācija prasa pietāti un cieņu pret veicamo darbu, profesionālas zināšanas un spēju pētīt, iedziļināties un saudzīgi atjaunot, lai nesabojātu autentisko. Valmieras muzejā audzēkņi pētīja senas lietas un fotogrāfijas, veidoja replikas keramikas traukiem un māla krāsns podiņiem, pētīja senas, ar Valmieru saistītas fotogrāfijas un veidoja izvēlēto fotogrāfiju retušas, atjaunoja zīmējumus uz porcelāna traukiem un strādāja pie gleznu restaurācijas.

**AKTIVITĀTES UN RADOŠĀS DARBNĪCAS**

Valmieras muzejs aicina iesaistīties radošās aktivitātēs, kas paredzētas gan bērniem, gan pieaugušajiem. **No plkst. 19.00 līdz 20.00 Valmieras muzeja ekspozīcijā “de Woldemer” (Bruņinieku iela 1)** ikviens aicināts ļauties kokļu koncertmeditācijai, spēlēs etnokokļu grupa “Saules meitas” Baibas Vanagas vadībā. Ieeja bez maksas.

No plkst. 19.00 līdz 20.00 Valmieras muzeja iekšpagalmā pie ozola skatāma un klausāma programma bērniem “Stāsti un dziesmas ozola pakājē”. Klausīsimies latviešu tautas pasakās un dziesmās, kā arī iesim rotaļās. Ieeja bez maksas.

No plkst. 20.00 līdz 21.00 Valmieras muzeja teritorijā bērni gaidīti radošajā darbnīcā “Pretī vasarai. Pašdarināti *Saules ziedi*” kopā ar mākslinieci Elīnu Lūsis-Grīnbergu. Dalība bez maksas.

Plkst. 20.00 Valmieras muzeja teritorijā ikvienam būs iespēja darboties darbnīcā “Pagatavo pesto!” sadarbībā ar Kristianu, kā arī aicinām apmeklēt darbnīcu pieaugušajiem “Zirņi vintāžu traukos” sadarbībā ar LAUX. Dalība bez maksas.

**HANZAS TIRDZIŅŠ**

Valmieras pilsdrupu teritorijā no plkst. 18.00 līdz 23.00 norisināsies Hanzas tirdziņš “Radīts Valmieras novadā”. Tirdziņa dalībnieki būs preču zīmes “Radīts Valmieras novadā” saņēmēji, mājražotāji un amatnieki, kuri darbā izmanto gan senas tradīcijas un receptes, gan meklē jaunas, inovatīvas tehnoloģijas un risinājumus.

*\*17., 18. un 19. maijā Valmieras muzejs ierastajā darba laikā apmeklētājiem būs slēgts. Tāpat, rūpējoties par eksponātu, mākslas darbu un ekspozīcijas elementu saglabāšanu, Muzeju nakts laikā apmeklētāju plūsma tiks ierobežota, kā arī atsevišķas ekspozīcijas interaktīvās daļas nebūs pieejamas.*

*Savukārt Valmieras Tūrisma informācijas centra, kura mājvieta arī ir Valmieras muzeja ekspozīcijas “de Woldemer” ēkā, pakalpojumi apmeklētājiem klātienē nebūs pieejami 17., 18. un 19. maijā, taču atbildes uz jautājumiem saistībā ar tūrisma iespējām Valmieras novadā varēs saņemt, rakstot e-pastu uz tic@valmierasnovads.lv vai zvanot pa tālruni 26332213. Tāpat idejas smelties aicinām visit.valmiera.lv vortālā vai visit.valmiera sociālo tīklu Facebook un Instagram kontos. Tūrisma informācijas materiāli drukātā veidā pieejami arī Zilākalna Kultūrvēstures apmeklētāju centrā, kā arī dažādās tūristu piesaistes vietās novadā. Ieeja muzejā akcijas laikā būs bez maksas.*

**! Pasākuma laikā var tikt filmēts un fotografēts. Video un foto materiāli var tikt izmantoti pasākuma organizatora publicitātes materiālos.**

Ar Valmieras muzeja teritorijas ēkām un to atrašanās vietām var iepazīties [**šeit**](https://valmierasmuzejs.lv/ekas-un-teritorija). (https://valmierasmuzejs.lv/ekas-un-teritorija)

|  |  |
| --- | --- |
| Kontaktpersona par pasākuma norisi: | **Arta Rozīte**  **Izstāžu un pasākumu nodaļas vadītāja**  T.: (+371) 64207638  E.: arta.rozite@valmierasnovads.lv |

**INTERNETA RESURSI:**

<https://valmierasmuzejs.lv/>

FACEBOOK: Valmieras muzejs

INSTAGRAM: @valmierasmuzejs

X: @Valmierasmuzejs

YOUTUBE: @valmierasmuzejs4484

**ATTĒLI MEDIJIEM PIELIKUMĀ**

1. Publicitātes foto. Valmieras muzejs. 2025
2. Muzeju nakts pasākuma afiša. Valmieras muzejs. 2025



